title: Регламент за изпълнение (ЕС) 2018/28 на Комисията от 9 януари 2018 година за повторно налагане на окончателно антидъмпингово мито върху вноса на велосипеди от City Cycle Industries, независимо дали са декларирани с произход от Шри Ланка

text:
               10.1.2018

               BG

               Официален вестник на Европейския съюз

               L 5/27

         РЕГЛАМЕНТ ЗА ИЗПЪЛНЕНИЕ (ЕС) 2018/28 НА КОМИСИЯТА
   от 9 януари 2018 година
   за повторно налагане на окончателно антидъмпингово мито върху вноса на велосипеди от City Cycle Industries, независимо дали са декларирани с произход от Шри Ланка
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1) („основния регламент“), и по-специално член 13 от него,
   като има предвид, че:
   А.   ДЕЙСТВАЩИ МЕРКИ И РЕШЕНИЯ НА ЮРИСДИКЦИИТЕ НА ЕС

   1.   Действащи мерки

               (1)

               През 2011 г. Съветът с Регламент за изпълнение (ЕС) № 990/2011 (2) наложи окончателно антидъмпингово мито върху вноса на велосипеди с произход от Китайската народна република („първоначалните мерки“) след провеждане на преразглеждане с оглед изтичане на срока съгласно член 11, параграф 2 от основния регламент.

               (2)

               През 2013 г. с Регламент за изпълнение (ЕС) № 501/2013 (3) („оспорвания регламент“) Съветът разшири обхвата на първоначалните мерки до вноса на велосипеди, изпращани от Индонезия, Малайзия, Шри Ланка и Тунис, независимо дали са декларирани с произход от Индонезия, Малайзия, Шри Ланка и Тунис („мерките срещу заобикалянето“ или „мерките с разширен обхват“) след провеждане на разследване за заобикаляне съгласно член 13 от основния регламент.

         2.   Решения на Общия съд на Европейския съюз и Съда на Европейския съюз

               (3)

               На 9 август 2013 г. производител от Шри Ланка, City Cycle Industries („City Cycle“), подаде до Общия съд на Европейския съюз („Общия съд“) искане за отмяна на оспорвания регламент, що се отнася до този производител (4). В своето решение от 19 март 2015 г. (5) Общият съд отмени оспорвания регламент, доколкото той се прилага по отношение на City Cycle.

               (4)

               През юли 2015 г. Съветът на Европейския съюз (6), Европейската комисия (7) и Maxcom Ltd (8) (производител на велосипеди от Съюза) обжалваха решението на Общия съд. С решение от 26 януари 2017 г. („решението“) Съдът на Европейския съюз („Съдът“) отхвърли жалбите, внесени от промишлеността на Съюза, Европейската комисия и Съвета на Европейския съюз.

               (5)

               По-специално в точка 73 от това решение Съдът установи, че съображение (78) от оспорвания регламент не съдържа никакъв индивидуален анализ на евентуални практики на заобикаляне, прилагани от City Cycle. В точки 75 и 76 Съдът установи още, че заключението относно наличието на операции по претоварване в Шри Ланка не би могло да се основава само на две констатации, направени от Съвета, а именно, от една страна, че е налице промяна в схемите на търговия, а от друга — че част от производителите износители не са оказали съдействие (9).

         3.   Следствия от решението

               (6)

               В съответствие с член 266 от Договора за функционирането на Европейския съюз институциите на Съюза са длъжни да предприемат необходимите мерки за изпълнение на решението от 26 януари 2017 г.

               (7)

               При процедура, включваща няколко административни етапа, отмяната на един от тях не води до отмяна на цялата процедура (10). Антидъмпинговата процедура е пример за подобна процедура, включваща няколко етапа. Вследствие на това отмяната на оспорвания регламент по отношение на една от страните не води до отмяна на цялата процедура, довела до приемането на посочения регламент. Институциите на ЕС имат възможност да коригират аспектите на оспорвания регламент, довели до неговата отмяна, като при това запазят непроменени неоспорваните части, върху които решението на Съда няма отражение (11).

         Б.   ПРОЦЕДУРА

   1.   Процедура до постановяването на решението

               (8)

               Комисията потвърждава съображения (1) — (23) от оспорвания регламент. Решението няма отражение върху тези съображения.

         2.   Подновяване на разследването

               (9)

               След постановяването на решението на Съда на 11 април 2017 г. Комисията публикува известие (12) за частично подновяване на разследването за заобикаляне на антидъмпинговите мерки, наложени върху вноса на велосипеди, изпращани от Шри Ланка, независимо дали са декларирани с произход от Шри Ланка, довело до приемането на оспорвания регламент („известието за подновяване на разследването“) и възобнови разследването от момента на възникване на нередността. Обхватът на подновеното разследване е ограничен до изпълнението на решението по отношение на City Cycle.

               (10)

               Комисията уведоми City Cycle, представителите на държавата износител, промишлеността на Съюза и другите заинтересовани страни, за които е известно, че са засегнати от първоначалното разследване, за частичното подновяване на разследването. На заинтересованите страни беше предоставена възможността да изложат в писмен вид своите становища и да поискат изслушване в рамките на срока, посочен в известието.

               (11)

               Всички заинтересовани страни, които поискаха това, получиха възможност да бъдат изслушани от службите на Комисията и/или от служителя по изслушването при търговските процедури. Изслушвания от страна на службите на Комисията или със служителя по изслушванията при търговските процедури не бяха поискани.

         3.   Регистрационен режим за вноса

               (12)

               След постановяването на решението на Съда Европейската асоциация на производителите на велосипеди и Maxcom Ltd поискаха за вноса на велосипеди, що се отнася до City Cycle, да бъде въведен регистрационен режим съгласно член 14, параграф 5 от основния регламент, така че впоследствие върху него да могат да бъдат наложени мерки, считано от датата на въвеждане на регистрационния режим.

               (13)

               На 11 април 2017 г. Комисията въведе регистрационен режим по отношение на вноса на велосипеди, изпращани от Шри Ланка, независимо дали са декларирани с произход от Шри Ланка, що се отнася до дружеството от Шри Ланка City Cycle Industries („регламента за въвеждане на регистрационен режим“) (13).

         4.   Продукт, предмет на разследването

               (14)

               Продуктът, предмет на разследването, е същият както в оспорвания регламент, а именно велосипеди без двигател (включително велосипеди на три колела за пренасяне на товари, но с изключение на велосипеди с едно колело) с произход от Китайската народна република („Китай“ или „КНР“), класирани понастоящем в кодове по КН 8712 00 30 и ex 8712 00 70. Комисията потвърждава съображения (25) — (27) от оспорвания регламент.

         В.   ОЦЕНКА СЛЕД ПОСТАНОВЯВАНЕ НА РЕШЕНИЕТО НА СЪДА

   1.   Предварителни бележки

               (15)

               На първо място, Съдът постанови, че в оспорвания регламент не се съдържа индивидуален анализ на евентуалните практики на заобикаляне, прилагани от City Cycle. По отношение на двете констатации, изрично направени от Съвета, че е настъпила промяна в схемите на търговия и че някои от производителите износители не са оказали съдействие, Съдът счете, че те не са достатъчни като основание, за да може Съветът да заключи, било то че City Cycle е участвало в операции по претоварване или че на национално равнище в Шри Ланка са съществували операции по претоварване.

               (16)

               На второ място, в точки 29 и 31 от решението се посочва, че доказателствата, предоставени от City Cycle по време на разследването, не са показали, че той е действителен производител или че неговите операции по комплектуване не са представлявали практика на заобикаляне съгласно критериите, определени в член 13, параграф 2 от основния регламент. Поради това съображения (124) — (127) от оспорвания регламент се потвърждават.

               (17)

               На трето място, от решението на Съда във връзка с решението на Общия съд следва, че Съветът е имал основание да третира City Cycle като страна, неоказваща съдействие в разследването, и че на национално равнище в Шри Ланка е съществувало определено ниво на неоказване на съдействие. Поради това съображения (35) — (42) от оспорвания регламент се потвърждават.

         2.   Възпрепятстване на коригиращия ефект на антидъмпинговото мито

               (18)

               В съображения (93)—(96) от оспорвания регламент Комисията установи възпрепятстване на коригиращия ефект на антидъмпинговото мито. Тези констатации се потвърждават.

         3.   Доказателства за наличието на дъмпинг

               (19)

               В съображения (97) и (98), а също така (107) — (110) от оспорвания регламент Комисията установи доказателства за наличие на дъмпинг. Тези констатации се потвърждават.

         4.   Наличие на заобикаляне на мерките

               (20)

               Оспорваният регламент беше отменен, тъй като Съветът не е предоставил — в рамките на оспорвания регламент — достатъчно доказателства за наличието на практики за заобикаляне от страна на City Cycle Industries. Припомня се, че наличието на практики за заобикаляне може да бъде установено, inter alia, въз основа на операции по претоварване или въз основа на операции по комплектуване.

               (21)

               При възобновеното разследване беше установено, че няма други налични доказателства на равнището на дружеството, които да подкрепят констатацията за претоварване. Поради това към съображение (78) от оспорвания регламент не могат да бъдат добавени други мотиви във връзка с претоварването.

               (22)

               Наличните доказателства показват обаче, че са били осъществявани практики на заобикаляне чрез операции по комплектуване. Доказателствата са въз основа на данните, предоставени от City Cycle по време на първоначалното разследване. Съветът не е направил детайлна оценка на тези данни, тъй като е счел, че това не е необходимо, за да се докаже — съгласно изисквания правен стандарт — наличие на практики на заобикаляне. След като Съдът разясни приложимия правен стандарт, Комисията счита, че е уместно да направи повторна оценка на всички налични доказателства в административното досие в светлината на приложимия правен стандарт.

               (23)

               По време на разследването за заобикаляне на мерките City Cycle поиска освобождаване от евентуалните мерки срещу заобикалянето. Както е описано в съображения (37), (38) и (144) от оспорвания регламент, City Cycle не можа да докаже, че освобождаването му би било обосновано. Дружеството не съдейства в достатъчна степен и беше приложен член 18, параграф 1 от основния регламент. Липсата на надеждна информация по отношение на стойността и обема на частите с произход от Китай, закупувани от дружеството, направи невъзможно да се установи със сигурност, че City Cycle е действителен производител, който не участва в заобикаляне или че неговите операции по комплектуване не са форма на заобикаляне. Както е обяснено в съображения (16) и (17) по-горе, решението няма отражение върху тези констатации.

               (24)

               Във всеки случай обаче данните, представени от самото дружество, доказват, че:

                           1)

                           суровините (велосипедни части) от Китай съставляват повече от 60 % от общата стойност на частите на комплектувания продукт (тест 60/40), докато

                           2)

                           добавената стойност на частите, въведени по време на операциите по комплектуване, е по-малка от 25 % от производствените разходи (тест за 25-процентна добавена стойност).

               (25)

               Съгласно критериите на член 13, параграф 2, букви а) и б) от основния регламент това означава, че тези операции по комплектуване следва да се считат за практика на заобикаляне, като се има предвид, че са изпълнени останалите критерии, описани в съображения (18) и (19) по-горе.

               (26)

               Следователно съществуването на практики на заобикаляне чрез операции по комплектуване в Шри Ланка следва да се установи на равнището на държавата въз основа на горните доказателства, налични на равнището на дружеството, които като цяло показват наличие на практики на заобикаляне, и като се има предвид високото ниво на неоказване на съдействие в Шри Ланка.

               (27)

               Поради това за Шри Ланка беше установено съществуването на операции по комплектуване по смисъла на член 13, параграф 2 от основния регламент.

               (28)

               След оповестяването City Cycle оспори компетентността на Комисията да приема констатации по съществуването на операции по комплектуване по смисъла на член 13, параграф 2 от основния регламент. Дружеството застъпи тезата, че Комисията не може да прави повторна оценка на констатацията относно операциите по комплектуване, тъй като те не са оспорени в съдебното производство и че поради това Комисията е длъжна да се откаже от продължаването на прилагането на мерки по отношение на City Cycle.

               (29)

               Този довод следва да бъде отхвърлен. На първо място, от решението, цитирано в съображения (4) и (5), следва, че условието за налагане на мерки срещу заобикалянето се отнася до съществуването на практики на заобикаляне съгласно определението в член 13, параграф 1 от основния регламент, а не до конкретен набор от такива практики. На второ място, в настоящия случай City Cycle тълкува неправилно задължението, наложено на Комисията по силата на член 266 от Договора за функционирането на Европейския съюз (ДФЕС). Както е изяснено в съображение (6) от известието за подновяване на разследването, с настоящата процедура трябва да бъде коригирана липсата на достатъчно мотиви в оспорвания регламент относно наличните доказателства за съществуването на практики на заобикаляне в Шри Ланка. Поради това Комисията има правомощия да приеме отново дадена мярка, като подобри обосновката ѝ и изясни, че City Cycle участва в практики на заобикаляне в Шри Ланка, като това е в пълно съответствие с практиката на Съда. Във всеки случай оспорваният регламент беше отменен в своята цялост. Поради това нито едно от неговите съображения не е станало окончателно. Напротив — Комисията трябва да оцени наново всички аспекти на това досие. Там където в рамките на съдебното производство не са настъпили промени, Комисията може да се ограничи до това да потвърди констатациите от първоначалното разследване. По отношение на оспорваната част — в настоящия случай това са практиките на заобикаляне, трябва да се извърши нова оценка.

               (30)

               След оповестяването City Cycle също така оспори компетентността на Комисията да използва доказателства, предоставени от дружеството в хода на разследването, довело до налагането на мерките срещу заобикалянето, посочени в съображение (2), и въз основа на тях да достигне до различно заключение.

               (31)

               Този довод също следва да бъде отхвърлен. Комисията има право да направи различна оценка на вече предоставените доказателства, доколкото такава нова оценка е в съответствие с член 13 от основния регламент, така както същият се тълкува от юрисдикциите на Съюза, и на City Cycle бе предоставена пълноценна възможност да направи коментари по новата оценка. Както е обяснено в следващите съображения, City Cycle получи в пълна степен правото да представи коментари по оценката на Комисията. Предоставените от City Cycle коментари обаче не променят констатацията на Комисията, че дружеството е участвало в практики на заобикаляне.

               (32)

               След допълнителното оповестяване City Cycle продължи да изказва несъгласие с подхода на Комисията да оцени наново доказателствата на разположение в административното досие. Дружеството изказа твърдението, че след решението Комисията е имала право само да променя констатациите относно претоварването, но не и относно операциите по комплектуване.

               (33)

               Това твърдение следва да бъде отхвърлено. С настоящия регламент Комисията коригира констатациите относно практиките на заобикаляне, които, както е посочено в съображение (20), могат да бъде установени, inter alia, въз основа на операции по претоварване или въз основа на операции по комплектуване. В оспорвания регламент Комисията не е направила оценка на това дали City Cycle е участвало в операции по комплектуване, тъй като е заключила, че дружеството е участвало в операции по претоварване. След разясненията, дадени от Съда, както е обяснено в съображение (22), Комисията направи повторна оценка на това дали City Cycle е участвало в практики на заобикаляне. Заключението на Комисията е следното: на първо място, както е посочено в съображение (21), не бяха открити допълнителни доказателства на равнището на дружеството, които да могат да подкрепят констатация за претоварване; на второ място, както е обяснено в съображения (23) и (24), за City Cycle безспорно беше установено, че е участвало в заобикаляне посредством операции по комплектуване, въз основа на оценка на данните, предоставени от самото дружество в хода на разследването.

               (34)

               След оповестяването City Cycle допълнително коментира и методиката за изчисление, използвана от Комисията при извършването на теста 60/40 и на теста за 25-процентната добавена стойност в съответствие с член 13, параграф 2, буква б) от основния регламент. На първо място, City Cycle изказа твърдението, че Комисията е базирала изчисленията си върху недостатъчни данни, т.е. върху полуготови продукти, закупени през отчетния период на разследването за заобикаляне на мерките. На второ място, дружеството застъпи тезата, че Комисията не е взела предвид някои данни и поради това неправилно е отхвърлила коефициента на разпределение въз основа на продажбите, както е предлагало City Cycle. И на последно място, City Cycle изтъкна, че някои фактури, чиито дати са извън отчетния период, и/или фактури, които са представени без дата или в неправилен формат, следва да се изключат от изчислението. Тези твърдения бяха повторно изказани след допълнителното оповестяване, без да бъдат предоставени допълнителни елементи в това отношение.

               (35)

               Що се отнася до методологията, следва да бъде изяснено, че тестът 60/40 беше извършен не само въз основа на данните, предоставени за полуготови продукти в таблица F.2 от формуляра за освобождаване, но също и въз основа на докладваните производствени разходи за велосипедните части, за които се твърди, че са произведени от City Cycle. Освен това тестът за 25-процентна добавена стойност беше извършен върху разходите за обработка от полуготови продукти, т.е. разходите за комплектуване на велосипеди в таблица F.4.2 от формуляра за освобождаване. Освен това, тъй като City Cycle не предостави разбивка на велосипедните части, доставяни от КНР, и на тези, доставяни извън КНР, в таблица F.4.2, както беше поискано, Комисията взе тези данни от таблица F.2.

               (36)

               Що се отнася до коментара във връзка с използването на метода на разпределение, Комисията отбелязва, че данните, получени въз основа на тази методология, противоречат на заверените счетоводни отчети. По време на контролните посещения на място City Cycle акцентира върху това несъответствие. City Cycle не е използвало счетоводен софтуер, а счетоводството му се е водело на хартия и в таблици във формат Excel. Дружеството не е имало система за проследяване на произхода на внесените части и е било възможно да се установи единствено дали конкретни части са с местен произход или са внесени. Освен това дружеството призна, че в счетоводните си документи не следи произхода на закупените части. Поради това, за да докладва данните по произход, както се изисква във формуляра за освобождаване, City Cycle е използвало коефициент на разпределение въз основа на продажбите на велосипеди. Методът на разпределение, приложен от City Cycle, обаче противоречи на заверените счетоводни отчети и дружеството само призна, че стойностите, предоставени в това отношение, не са верни. Поради това доводите, изтъкнати по отношение използването на метод за разпределение, бяха отхвърлени, както и данните, предоставени съгласно тази методика, тъй като бе установено, че тя противоречи на заверените счетоводни отчети, поради което Комисията използва вместо това необходимите данни, предоставени в други таблици от формуляра за освобождаване.

               (37)

               И на последно място, що се отнася до фактурите, посочени в съображение (34), Комисията счете искането за разумно и ги изключи от изчисляването на теста 60/40 и на теста за 25-процентната добавена стойност. Беше установено, че това няма отражение върху резултата, т.е. суровините (велосипедни части) от Китай пак съставляват повече от 60 % от общата стойност на частите на комплектувания продукт, докато добавената стойност на частите, въведени по време на комплектуването, пак е под 25 % от производствените разходи.

               (38)

               След допълнителното оповестяване City Cycle изказа твърдението, че Комисията не е взела предвид факта, че City Cycle в исторически план е производител на велосипеди за вътрешния пазар на Шри Ланка и работи под контрола на митническата администрация на Шри Ланка. Това твърдение беше отхвърлено, тъй като то няма отношение към целта на оценката, която се извършва в съответствие с член 13 от основния регламент.

               (39)

               Поради това всички твърдения, отнасящи се до методиката за изчисление, използвана от Комисията при извършването на теста 60/40 и на теста за 25-процентната добавена стойност в съответствие с член 13, параграф 2, буква б) от основния регламент, бяха отхвърлени.

         5.   Искане за освобождаване

               (40)

               Поради недостатъчното съдействие от страна на дружеството и неспособността му да докаже с помощта на собствени данни, че не заобикаля мерките, искането за освобождаване на City Cycle съгласно член 13, параграф 4 от основния регламент не може да бъде счетено за основателно.

         6.   Коментари на заинтересованите страни

               (41)

               Комисията получи коментари от City Cycle и от промишлеността на Съюза.

               (42)

               City Cycle изказа твърдението, че Комисията не може да промени своите констатации по отношение на операциите по комплектуване, той като в оспорвания регламент е установено, че в Шри Ланка няма операции по комплектуване и този въпрос не е оспорен пред юрисдикциите на ЕС. Това твърдение беше повторено след оповестяването. Поради посочените по-горе причини това твърдение следва да бъде отхвърлено.

               (43)

               Следва да се отбележи, че собствените данни на дружеството, докладвани от самото дружество, и по-специално техните недостатъци правят невъзможно да се установи със сигурност, че City Cycle е действителен производител или че неговите операции по комплектуване не представляват практика на заобикаляне. В резултат на това дружеството не може да бъде освободено от наложените срещу заобикалянето мита. Собствените данни на дружеството сочат обаче, че суровините (велосипедни части) от Китай са съставлявали повече от 60 % от общата стойност на частите на комплектувания продукт, докато добавената стойност на частите, въведени по време на комплектуването, е под 25 % от производствените разходи. В условията на висока степен на неоказване на съдействие тези доказателства могат да бъдат счетени за сочещи съществуването на практики на заобикаляне в страната.

               (44)

               City Cycle изказа също така твърдението, че Комисията не може да поднови разследването с известие с оглед на това наново да приеме окончателен регламент или да измени оспорвания регламент, тъй като член 13, параграф 3 от основния регламент предвижда, че Комисията може само да започне разследване за заобикаляне на мерките чрез регламент на Комисията. Освен това то заяви, че становището на Комисията, че пълната процедура не е била отменена от юрисдикциите на ЕС, не я освобождава от задължението да приеме регламент.

               (45)

               Това твърдение беше повторено след оповестяването. По-специално City Cycle твърди, че подновяването на разследването за заобикаляне на мерките чрез известие би ограничило правата му на ефективна съдебна защита. Този аргумент беше отхвърлен, тъй като известието е само подготвителен акт и City Cycle може да упражни правата си на ефективна съдебна защита срещу настоящия регламент.

               (46)

               Следва също да се отбележи, че Комисията не е започнала ново разследване, а само е подновила разследването, довело до приемането на мерките срещу заобикалянето, с цел да отстрани нередностите, установени от Съда в неговото решение, в контекста на посоченото разследване.

               (47)

               Освен това City Cycle твърди, че регистрационният режим на вноса почива на фактологически грешки и опорочени аргументи, тъй като практиките на комплектуване на City Cycle не са потвърдени в оспорвания регламент. Поради това дружеството твърди, че условията за приемане на регламент за въвеждане на регистрационен режим не са изпълнени.

               (48)

               Както е обяснено в съображение (24) по-горе обаче, подновяването на разследването потвърди, че доказателствата на равнището на дружеството, отнасящи се до периода от разследването, довело до продължаване на мерките през 2013 г., сами по себе си сочат наличието на практики на заобикаляне. Освен това в светлината на специфичното естество на инструмента срещу заобикалянето, чиято цел е да защити ефикасността на антидъмпинговия инструмент, регистрационният режим на вноса е стандартно средство за подобряване на тази ефективност. Поради това твърдението на City Cycle, че условията за приемане на регламент за въвеждане на регистрационен режим не са изпълнени, се отхвърля.

               (49)

               Освен това City Cycle поиска от Комисията да отмени митата за заобикаляне, наложени върху вноса на велосипеди от Шри Ланка, включително върху този от City Cycle.

               (50)

               В тази връзка следва да се отбележи, че City Cycle не е уточнило по силата на кое правно основание Комисията следва да отмени мерките срещу заобикалянето, наложени върху вноса на велосипеди от Шри Ланка. Както е посочено в съображения (3) и (4), решението не отменя оспорвания регламент като цяло, а само що се отнася до City Cycle. Поради това твърдението беше отхвърлено.

               (51)

               След оповестяването City Cycle изказа твърдението, че повторното разширяване на обхвата на първоначалните мерки до City Cycle, считано от датата на въвеждане на регистрационния режим, не е мотивирано и че Комисията не може да налага мита извън срока на първоначалните мерки, който изтича пет години след приемането на оспорвания регламент, т.е. на 28 май 2018 г. Това твърдение беше повторено след допълнителното оповестяване.

               (52)

               Съгласно постоянната практика на Съда единствената цел на регламент за разширяване на обхвата на антидъмпингово мито е да гарантира ефикасността на това мито и да предотврати заобикалянето. Следователно всяка мярка, с която се разширява обхватът на антидъмпингово мито, е само допълнителна мярка към първоначалния акт, с който се установява митото, която защитава ефикасното прилагане на окончателните мерки.

               (53)

               Обхватът на антидъмпинговите мерки е бил разширен, inter alia, до износа на City Cycle от Шри Ланка за пазара на Съюза след разследване за заобикаляне на мерките, наложени върху вноса на велосипеди с произход от КНР съгласно член 13 от основния регламент, както е посочено в съображение (2) от настоящия регламент. Следователно мерките срещу заобикалянето, наложени с оспорвания регламент, ще продължат да бъдат в сила докато са в сила първоначалните мерки върху вноса на велосипеди от КНР. Поради това твърдението, че Комисията не може да налага мерки върху износа на City Cycle от Шри Ланка за Съюза след 28 май 2018 г., се отхвърля, тъй като се основава на неправилно тълкуване на член 13 от основния регламент.

               (54)

               Освен това след допълнителното оповестяване City Cycle изказа твърдението, че Комисията не може неопределено дълго да удължава срока на митата за заобикаляне, без да извърши нова оценка на практиките на заобикаляне, прилагани от износителите, с оглед на това, че дъмпинговите практики на китайските износители се преоценяват на всеки пет години.

               (55)

               Това твърдение следва да бъде отхвърлено, тъй като то се основава на неправилно тълкуване на членове 11 и 13 от основния регламент. Комисията преоценява действащите антидъмпингови мерки след постъпване на искане от промишлеността на Съюза. Ако такова искане не постъпи, действащите антидъмпингови мерки изтичат в края на петгодишния срок. Освен това, както е обяснено в съображение (53), мерките срещу заобикалянето остават в сила дотогава докато са в сила първоначалните мерки. Мерките срещу заобикалянето обаче също могат да бъдат преоценени след постъпване на искане от дружества, които са обект на мерките срещу заобикалянето.

         Г.   ОПОВЕСТЯВАНЕ

               (56)

               Страните бяха информирани за основните факти и съображения, на които се основава намерението да се наложи повторно окончателно антидъмпингово мито върху вноса на велосипеди от City Cycle, независимо дали са декларирани с произход от Шри Ланка. Беше им определен и срок, в който те имаха възможност да представят коментарите си след оповестяването.

               (57)

               Писмените доводи, представени от страните, бяха разгледани и, където това беше уместно, бяха взети предвид.

         Д.   НАЛАГАНЕ НА МЕРКИТЕ

               (58)

               Въз основа на изложеното по-горе се счита за целесъобразно обхватът на първоначалните мерки повторно да бъде разширен до велосипеди без двигател (включително велосипеди на три колела за пренасяне на товари, но с изключение на велосипеди с едно колело), изпращани от Шри Ланка от City Cycle Industries, независимо дали са декларирани с произход от Шри Ланка, понастоящем класирани в кодове по КН ex 8712 00 30 и ex 8712 00 70 (кодове по ТАРИК 8712003010 и 8712007091).

               (59)

               С оглед на специфичния характер на инструмента срещу заобикалянето, чиято цел е да защити ефикасността на антидъмпинговия инструмент, и с оглед на факта, че разследването разкри доказателства, сочещи наличието на практики на заобикаляне въз основа на собствените данни на дружеството, Комисията счита за целесъобразно да наложи отново мерките, считано от деня на въвеждане на регистрационния режим.

               (60)

               Настоящият регламент е в съответствие със становището на Комитета, създаден съгласно член 15, параграф 1 от Регламент (ЕС) 2016/1036,

         ПРИЕ НАСТОЯЩИЯ РЕГЛАМЕНТ:
   Член 1
   1.   Обхватът на окончателното антидъмпингово мито върху вноса на велосипеди без двигател (включително велосипеди на три колела за пренасяне на товари, но с изключение на велосипеди с едно колело) с произход от Китайската народна република се разширява до вноса на велосипеди без двигател (включително велосипеди на три колела за пренасяне на товари, но с изключение на велосипеди с едно колело), изпращани от Шри Ланка от City Cycle Industries (допълнителен код по ТАРИК B131), независимо дали са декларирани с произход от Шри Ланка, понастоящем класирани в кодове по КН ex 8712 00 30 и ex 8712 00 70 (кодове по ТАРИК 8712003010 и 8712007091).
   2.   Митото, наложено с параграф 1 от настоящия член, се събира върху вноса, изпращан от Шри Ланка, независимо дали е деклариран с произход от Шри Ланка, регистриран в съответствие с член 1 от Регламент за изпълнение (ЕС) 2017/678.
   Член 2
   Митническите органи се приканват да преустановят регистрационния режим за вноса, установен в съответствие с член 1 от Регламент за изпълнение (ЕС) 2017/678.
   Член 3
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 9 януари 2018 година.

            За Комисията

            Председател

         Jean-Claude JUNCKER

      (1)  ОВ L 176, 30.6.2016 г., стр. 21.

      (2)  Регламент за изпълнение (ЕС) № 990/2011 на Съвета от 3 октомври 2011 г. за налагане на окончателно антидъмпингово мито върху вноса на велосипеди с произход от Китайската народна република след провеждането на преразглеждане с оглед изтичане на срока на действие на мерките съгласно член 11, параграф 2 от Регламент (ЕО) № 1225/2009 (ОВ L 261, 6.10.2011 г., стр. 2).

      (3)  Регламент за изпълнение (ЕС) № 501/2013 на Съвета от 29 май 2013 г. за разширяване на обхвата на окончателното антидъмпингово мито, наложено с Регламент за изпълнение (ЕС) № 990/2011 върху вноса на велосипеди с произход от Китайската народна република, за да включва вноса на велосипеди, изпращани от Индонезия, Малайзия, Шри Ланка и Тунис, независимо дали са декларирани с произход от Индонезия, Малайзия, Шри Ланка и Тунис (ОВ L 153, 5.6.2013 г., стр. 1).

      (4)  Дело T-413/13, City Cycle Industries/Съвет.

      (5)  ОВ C 146, 4.5.2015 г., стр. 38.

      (6)  Дело C-260/15 P, Съвет/City Cycle Industries.

      (7)  Дело C-254/15 P, Комисия/City Cycle Industries.

      (8)  Дело C-248/15 P, Maxcom/City Cycle Industries.

      (9)  В своето решение, постановено в същия ден по съединени дела C-247/15 P, C-253/15 P и C-259/15 P, Съдът отмени решението на Общия съд от 19 март 2015 г. по дело T-412/13, Chin Haur Indonesia, PT/Съвет на Европейския съюз (3) и отхвърли подадения от Chin Haur иск за отмяна на Регламент (ЕС) № 501/2013. В този случай Съдът заключи в точка 98 от своето решение, че Съветът е обяснил в достатъчна степен своите доказателства за съществуването на практики на заобикаляне в Индонезия.

      (10)  Дело T-2/95, Industrie des poudres sphériques (IPS)/Съвет, Recueil 1998 г., стр. II-3939.

      (11)  Дело C-458/98 P, Industrie des poudres sphériques (IPS)/Съвет, Recueil 2000 г., стр. I-08147.

      (12)  Известие относно решението на Общия съд от 19 март 2015 г. по дело T-413/13, City Cycle Industries/Съвет на Европейския съюз и решението на Съда от 26 януари 2017 г. по дела C-248/15 P, C-254/15 P и C-260/15 P във връзка с Регламент за изпълнение (ЕС) № 501/2013 на Съвета за разширяване на обхвата на окончателното антидъмпингово мито, наложено с Регламент за изпълнение (ЕС) № 990/2011 върху вноса на велосипеди с произход от Китайската народна република, за да включва вноса на велосипеди, изпращани от Индонезия, Малайзия, Шри Ланка и Тунис, независимо дали са декларирани с произход от Индонезия, Малайзия, Шри Ланка и Тунис (2017/C 113/05) (ОВ C 113, 11.4.2017 г., стр. 4).

      (13)  Регламент за изпълнение (ЕС) 2017/678 на Комисията от 10 април 2017 г. за въвеждане на регистрационен режим по отношение на вноса на велосипеди, изпратени от Шри Ланка, независимо дали са декларирани с произход от Шри Ланка, що се отнася до дружеството City Cycle Industries от Шри Ланка (ОВ L 98, 11.4.2017 г., стр. 7).


title: Регламент за изпълнение (ЕС) 2018/49 на Комисията от 11 януари 2018 година за изменение на Регламент за изпълнение (ЕС) № 501/2013 на Съвета след преразглеждане във връзка с нов износител съгласно член 11, параграф 4 и член 13, параграф 4 от Регламент (ЕС) 2016/1036 на Европейския парламент и на Съвета

text:
               12.1.2018

               BG

               Официален вестник на Европейския съюз

               L 7/31

         РЕГЛАМЕНТ ЗА ИЗПЪЛНЕНИЕ (ЕС) 2018/49 НА КОМИСИЯТА
   от 11 януари 2018 година
   за изменение на Регламент за изпълнение (ЕС) № 501/2013 на Съвета след преразглеждане във връзка с нов износител съгласно член 11, параграф 4 и член 13, параграф 4 от Регламент (ЕС) 2016/1036 на Европейския парламент и на Съвета
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1) („основния регламент“), и по-специално член 11, параграф 4, член 13, параграф 4 и член 14, параграф 5 от него,
   като има предвид, че:
   А.   ДЕЙСТВАЩИ МЕРКИ

               (1)

               На 29 май 2013 г., след междинно преразглеждане съгласно член 11, параграф 3 от основния регламент, с Регламент (ЕС) № 502/2013 (2) Съветът измени Регламент за изпълнение (ЕС) № 990/2011 на Съвета (3) за налагане на окончателно антидъмпингово мито върху вноса на велосипеди с произход от Китайската народна република („съществуващите мерки“).

               (2)

               На същата дата с Регламент за изпълнение (ЕС) № 501/2013 (4) Съветът разшири обхвата на мерките върху вноса на велосипеди с произход от Китайската народна република, за да обхванат вноса на велосипеди, изпращани от Индонезия, Малайзия, Шри Ланка и Тунис, независимо дали са декларирани с произход от Индонезия, Малайзия, Шри Ланка и Тунис („мерките с разширен обхват“).

               (3)

               На 18 май 2015 г. с Регламент за изпълнение (ЕС) 2015/776 (5) Комисията разшири обхвата на мерките върху вноса на велосипеди с произход от КНР, за да включват вноса на велосипеди, изпращани от Камбоджа, Пакистан и Филипините, независимо дали са декларирани с произход от Камбоджа, Пакистан и Филипините.

         Б.   НАСТОЯЩА ПРОЦЕДУРА

   1.   Искане за преразглеждане

               (4)

               В съответствие с член 11, параграф 4 и член 13, параграф 4 от основния регламент Комисията получи искане за освобождаване от антидъмпинговите мерки, които са приложими към вноса на велосипеди с произход от КНР и чийто обхват беше разширен с цел да включва вноса на велосипеди, изпращани от Индонезия, Малайзия, Шри Ланка и Тунис, независимо дали са декларирани с произход от Индонезия, Малайзия, Шри Ланка и Тунис.

               (5)

               Искането беше подадено на 13 септември 2016 г. от Look Design System SA („заявителят“) — производител износител на велосипеди в Тунис („засегнатата държава“).

               (6)

               Заявителят твърди, че не е свързан с никой от износителите или производителите в засегнатата държава, по отношение на които се прилагат мерките с разширен обхват относно велосипедите.

               (7)

               Заявителят твърди също, че не е изнасял велосипеди за Съюза през отчетния период, използван за целите на разследването, довело до разширяване на обхвата на мерките, а именно периода 1 септември 2011 г. — 31 август 2012 г. („първоначалния отчетен период“).

               (8)

               Освен това той заяви, че не е заобикалял съществуващите мерки.

               (9)

               И на последно място, заявителят представи доказателство, че през август 2016 г. е извършил износ за Съюза на продукта, предмет на преразглеждането.

         2.   Започване на процедура по преразглеждане във връзка с нов износител

               (10)

               След като установи, че са налице достатъчно доказателства, даващи основание за започване на разследване съгласно член 11, параграф 4 и член 13, параграф 4 от основния регламент с оглед проучване на възможността за освобождаване на заявителя от мерките с разширен обхват, и след като установи, че на засегнатата промишленост на Съюза е била дадена възможност да представи коментари, с Регламент за изпълнение (ЕС) 2017/777 (6) Комисията започна преглед на Регламент за изпълнение (ЕС) № 501/2013 по отношение на заявителя.

               (11)

               С Регламент за изпълнение (ЕС) 2017/777 беше отменено антидъмпинговото мито върху велосипеди, наложено с Регламент за изпълнение (ЕС) № 501/2013 по отношение на вноса на продукта, предмет на преразглеждането, произвеждан и продаван от заявителя за износ за Съюза. Същевременно в съответствие с член 14, параграф 5 от основния регламент на митническите органи бе възложено да предприемат необходимите действия за въвеждане на регистрационен режим за този внос.

         3.   Продукт, предмет на преразглеждането

               (12)

               Продуктът, предмет на преразглеждането, са велосипеди (включително велосипеди на три колела за пренасяне на товари, но с изключение на велосипеди с едно колело), без двигател, изпращани от Индонезия, Малайзия, Шри Ланка и Тунис, независимо дали са декларирани с произход от Индонезия, Малайзия, Шри Ланка и Тунис, понастоящем класирани в кодове по КН ex 8712 00 30 и ex 8712 00 70 (код по ТАРИК 8712003010 и 8712007091).

         4.   Засегнати страни

               (13)

               Комисията официално уведоми промишлеността на Съюза, заявителя и представителите на държавата износител за започването на процедурата по преразглеждане. На заинтересованите страни бе предоставена възможност да изложат писмено становищата си и да бъдат изслушани.

               (14)

               Комисията изпрати на заявителя формуляр за освобождаване и получи отговор в определения за целта срок.

               (15)

               Комисията се постара да провери цялата информация, която сметна за необходима за определянето на статута на нов износител и за искането за освобождаване на заявителя от мерките с разширен обхват. Извършена бе проверка на място в помещенията на заявителя в Тунис.

         5.   Отчетен период и разследван период

               (16)

               Отчетният период беше от 1 април 2016 г. до 31 март 2017 г., а разследваният период, който период беше от значение за оценката на коригиращия ефект на мерките — от 1 януари 2011 г. до 31 март 2017 г.

         В.   РЕЗУЛТАТИ ОТ РАЗСЛЕДВАНЕТО

   1.   Статут на нов износител

               (17)

               Комисията провери дали са спазени предвидените в член 11, параграф 4 от основния регламент три условия за предоставяне на статут на нов износител.

               (18)

               При разследването бе потвърдено, че през първоначалния отчетен период дружеството не е осъществявало износ на продукта, предмет на преразглеждането, като по този начин изпълнява първото условие. Заявителят доказа също така, че няма каквито и да било връзки — преки или косвени, с никой от производителите износители в Тунис, по отношение на които се прилагат мерките с разширен обхват относно велосипедите, като по този начин изпълнява второто условие. И на последно място, разследването показа, че заявителят е започнал да изнася за Съюза продукта, предмет на преразглеждането, едва след първоначалния отчетен период, като по този начин изпълнява и третото условие.

               (19)

               С оглед на това Комисията установи, че дружеството следва да бъде считано за нов износител в съответствие с член 11, параграф 4 от основния регламент и искането му за освобождаване следва да бъде съответно оценено.

         2.   Искане за освобождаване

               (20)

               Бяха анализирани източниците на суровини (велосипедни части) и разходите за производство на заявителя, за да се установи дали той е извършвал комплектоване в съответствие с член 13, параграф 2 от основния регламент.

               (21)

               Разследването показа, че велосипедите, изнасяни за Съюза през отчетния период, не са включвали велосипедни части от КНР. Частите са били с произход предимно от други държави, а суровините (велосипедните части) от КНР са съставлявали по-малко от 60 % от общата стойност на частите на комплектования продукт (критерият 60/40).

               (22)

               Поради това, тъй като заявителят отговаря на критерия 60/40, не беше нужна оценка дали добавената стойност на включените в комплектоването или доокомплектоването части надвишава 25 % от производствените разходи. Също така не беше необходима оценка дали коригиращият ефект от митото е бил отслабен по отношение на цените и/или количествата и дали има доказателства за дъмпинг, както е предвидено в член 13, параграф 2, буква в) от основния регламент.

               (23)

               Освен това не бяха открити доказателства, че заявителят е купувал велосипеди от КНР, нито че е претоварвал китайски велосипеди в Съюза.

               (24)

               Поради това Комисията заключи, че заявителят действително е производител на велосипеди, който не е свързан с нито един производител на велосипеди, установен в КНР. Вследствие на това Комисията реши да освободи заявителя от мерките с разширен обхват.

         Г.   РЕГИСТРАЦИОНЕН РЕЖИМ

               (25)

               С оглед на представените по-горе констатации наложеният с Регламент за изпълнение (ЕС) 2017/777 регистрационен режим към вноса следва да бъде преустановен, без да се налага антидъмпингово мито с обратна сила.

         Д.   РАЗГЛАСЯВАНЕ

               (26)

               Засегнатите страни бяха информирани за основните факти и съображения, въз основа на които се възнамерява заявителят да бъде освободен от мерките с разширен обхват и съответно да бъде изменен Регламент за изпълнение (ЕС) № 501/2013. Заинтересованите страни не предоставиха никакви коментари, които да променят решението за освобождаване на заявителя от мерките с разширен обхват.

               (27)

               Настоящият регламент е в съответствие със становището на комитета, учреден съгласно член 15, параграф 1 от основния регламент,

         ПРИЕ НАСТОЯЩИЯ РЕГЛАМЕНТ:
   Член 1
   1.   В таблицата в член 1, параграф 1 от Регламент за изпълнение (ЕС) № 501/2013 под производителите от Тунис се вмъква следното:

               Държава

               Дружество

               Допълнителен код по ТАРИК

               Тунис

                           Look Design System

                           Route de Tunis Km6 - BP 18, 8020 Soliman, Тунис

               C206

         2.   На митническите органи се указва да преустановят регистрационния режим за вноса на продукта, предмет на преразглеждането, с произход от Тунис, произведен от Look Design System SA, без да налагат антидъмпингово мито с обратна сила.
   3.   Освен ако е предвидено друго, се прилагат действащите разпоредби в областта на митата.
   Член 2
   Настоящият регламент влиза в сила в деня след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 11 януари 2018 година.

            За Комисията

            Председател

         Jean-Claude JUNCKER

      (1)  ОВ L 176, 30.6.2016 г., стр. 21.

      (2)  Регламент (ЕС) № 502/2013 на Съвета от 29 май 2013 г. за изменение на Регламент за изпълнение (ЕС) № 990/2011 за налагане на окончателно антидъмпингово мито върху вноса на велосипеди с произход от Китайската народна република след провеждането на междинно преразглеждане съгласно член 11, параграф 3 от Регламент (ЕО) № 1225/2009 (ОВ L 153, 5.6.2013 г., стр. 17).

      (3)  Регламент за изпълнение (ЕС) № 990/2011 на Съвета от 3 октомври 2011 г. за налагане на окончателно антидъмпингово мито върху вноса на велосипеди с произход от Китайската народна република след провеждането на преразглеждане с оглед изтичане на срока на действие на мерките съгласно член 11, параграф 2 от Регламент (ЕО) № 1225/2009 (ОВ L 261, 6.10.2011 г., стр. 2).

      (4)  Регламент за изпълнение (ЕС) № 501/2013 на Съвета от 29 май 2013 г. за разширяване на обхвата на окончателното антидъмпингово мито, наложено с Регламент за изпълнение (ЕС) № 990/2011 върху вноса на велосипеди с произход от Китайската народна република, за да включва вноса на велосипеди, изпращани от Индонезия, Малайзия, Шри Ланка и Тунис, независимо дали са декларирани с произход от Индонезия, Малайзия, Шри Ланка и Тунис (ОВ L 153, 5.6.2013 г., стр. 1).

      (5)  Регламент за изпълнение (ЕС) 2015/776 на Комисията от 18 май 2015 г. за разширяване на обхвата на окончателното антидъмпингово мито, наложено с Регламент (ЕС) № 502/2013 на Съвета върху вноса на велосипеди с произход от Китайската народна република, към вноса на велосипеди, изпращани от Камбоджа, Пакистан и Филипините, независимо дали са декларирани с произход от Камбоджа, Пакистан и Филипините (ОВ L 122, 19.5.2015 г., стр. 4).

      (6)  Регламент за изпълнение (ЕС) 2017/777 на Комисията от 4 май 2017 г. за започване на преглед на Регламент за изпълнение (ЕС) № 501/2013 на Съвета (за разширяване на обхвата на окончателното антидъмпингово мито върху вноса на велосипеди с произход от Китайската народна република, за да включва вноса на велосипеди, изпращани от Индонезия, Малайзия, Шри Ланка и Тунис, независимо дали са декларирани с произход от Индонезия, Малайзия, Шри Ланка и Тунис) с оглед проучване на възможността за освобождаване на един тунизийски производител износител от действието на посочените мерки, за отмяна на антидъмпинговото мито по отношение на вноса от посочения производител износител и за въвеждане на регистрационен режим към вноса от посочения производител износител (ОВ L 116, 5.5.2017 г., стр. 20).


title: Регламент за изпълнение (ЕС) 2018/108 на Комисията от 23 януари 2018 година относно спешна мярка под формата на помощ за земеделските стопани във връзка с наводненията и проливните дъждове в определени области на Литва, Латвия, Естония и Финландия

text:
               24.1.2018

               BG

               Официален вестник на Европейския съюз

               L 19/6

         РЕГЛАМЕНТ ЗА ИЗПЪЛНЕНИЕ (ЕС) 2018/108 НА КОМИСИЯТА
   от 23 януари 2018 година
   относно спешна мярка под формата на помощ за земеделските стопани във връзка с наводненията и проливните дъждове в определени области на Литва, Латвия, Естония и Финландия
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 221, параграф 1 от него,
   като има предвид, че:

               (1)

               Между август и октомври 2017 г. в Литва, Латвия, Естония и в южната част на Финландия паднаха проливни дъждове, което доведе до наводняване на значителна част от обработваемата земя на тези държави членки. Общото количество на валежите от август до октомври 2017 г. беше много по-високо от средното. Тези прекомерни и продължителни дъждове са безпрецедентни. Освен това ранното настъпване на зимата със снеговалежи и ниски температури направи условията за сеитба изключително неблагоприятни. По тази причина значителна част от текущото и предстоящото зимно засяване на реколтата за пазарната 2018/2019 година не беше възможно да се извърши.

               (2)

               Очакваната в резултат на това загуба на доходи от страна на земеделските стопани със стопанства в засегнатите области — поради хектарите, които са недостъпни за засяване, както и поради тези, които вече са засети и засегнати от тежките наводнения, ще доведе до големи и извънредни вреди за засегнатите земеделски стопани в Литва, Латвия, Естония и Финландия през предстоящата 2018/2019 пазарна година. Това представлява специфичен проблем по смисъла на член 221 от Регламент (ЕС) № 1308/2013. Този специфичен проблем не може да бъде разрешен посредством мерки съгласно член 219 или член 220 от посочения регламент, тъй като не е конкретно свързан със съществуващо смущение на пазара или с конкретна настояща заплаха за такова смущение, нито с мерки за борба с разпространението на болести по животните или загуба на потребителско доверие поради рискове за общественото здраве, здравето на животните или на растенията.

               (3)

               С цел компенсиране на бъдещите икономически загуби, свързани с реколтата за предстоящата 2018/2019 пазарна година, следва — като извънредна мярка — да бъде предвидена финансова компенсация за отговарящите на условията за подпомагане хектари в засегнатите области.

               (4)

               От гледна точка на стабилността на пазара на Съюза, в интерес на Съюза е мярката да се прилага само за онези земеделски стопани, които ще изгубят доходи в резултат на загубата на площи, предвидени за зимно засяване. Освен това помощта следва да бъде ограничена до земеделските стопани, които са най-силно засегнати. Даден земеделски стопанин следва да се счита за най-силно засегнат, ако загубата на площи, предвидени за зимно засяване в една държава членка, възлиза на най-малко 30 процента от общата му площ за зимно засяване в същата държава членка. Освен това, с цел да се избегне всякакъв риск от свръхкомпенсиране, следва да бъде ограничен размерът на помощта за хектар, отговарящ на условията за подпомагане, който не може да се използва за зимно засяване поради наводняване. Поради тази причина определеният от съответните държави членки размер на помощта за хектар, отговарящ на условията за подпомагане, следва да не превишава средната сума на директните плащания за хектар през календарната 2017 година в същите държави членки. Общият размер на помощта и общото бюджетно разпределение следва да се основават на информация, получена от съответните държави членки по отношение на броя на хектарите, засегнати от наводненията и от проливните дъждове.

               (5)

               С цел да се избегне всякакъв риск от двойно финансиране, понесената загуба на хектари, отговарящи на условията за подпомагане, не трябва да е била компенсирана по линия на каквото и да било национално подпомагане или застрахователни плащания, като помощта следва да бъде ограничена до хектарите, отговарящи на условията за подпомагане, за които не е получено друго финансиране от Съюза за същата загуба.

               (6)

               На съответните държави членки следва да се даде възможност да предоставят допълнително подпомагане при условията и в срока, определени в настоящия регламент.

               (7)

               Помощта може да се предоставя само въз основа на заявление, подадено в съответствие с условията и сроковете, предвидени в националното право на съответните държави членки.

               (8)

               Следва да се предвиди разпоредба, съгласно която компетентните органи да предприемат всички необходими мерки и да извършват всички задължителни проверки, както и да информират съответно Комисията. По-специално, тези проверки следва да включват проверки по отношение на допустимостта и редовността на заявлението за помощ. Броят на хектарите, отговарящи на условията за подпомагане, следва да бъде контролиран въз основа на всички подходящи средства, с които разполагат компетентните органи, включително проверки в стопанствата.

               (9)

               Спешната мярка следва да се ограничи до период от максимум 12 месеца, считано от датата на влизане в сила на настоящия регламент.

               (10)

               С оглед гарантиране на доброто бюджетно управление на мярката и навременното плащане на земеделските стопани, за частично финансиране от Съюза следва да бъдат допустими само плащанията, извършени от съответните държави членки към бенефициерите най-късно до 30 септември 2018 г. Член 5, параграф 2 от Делегиран регламент (ЕС) № 907/2014 на Комисията (2) не следва да се прилага.

               (11)

               За да може Съюзът да контролира ефективността на тази спешна мярка, съответните държави членки следва да представят на Комисията подробна информация относно нейното изпълнение. За да може Съюзът да извърши финансов контрол, същите държави членки следва да информират Комисията за уравняването на плащанията.

               (12)

               Мерките, предвидени в настоящия регламент, са в съответствие със становището на Комитета за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   1.   В рамките на ограниченията по членове 2 и 5 се предоставя помощ от Съюза на земеделските стопани за хектарите земя, разположени в Литва, Латвия, Естония и Финландия, които не могат да бъдат използвани за зимно засяване или които — вече засети за реколта през пазарната 2018/2019 година — са били изгубени поради проливните дъждове и наводненията, настъпили в периода от август до октомври 2017 г. в тези държави членки, при условие че:

               а)

               тези хектари земя представляват най-малко 30 % от общата площ на даден земеделски стопанин за зимно засяване в съответната държава членка;

               б)

               освен помощта, предвидена в настоящия регламент, земеделските стопани не са получили във връзка със същата загуба какъвто и да било вид национално подпомагане, застрахователни плащания или помощ, финансирана чрез финансово участие от страна на Съюза.

         2.   Броят на хектарите, отговарящи на условията за подпомагане, за всеки земеделски стопанин се определя от съответните държави членки съгласно условията, предвидени в параграф 1.
   Член 2
   1.   При условията, предвидени в параграфи 2 и 4, всяка засегната държава членка решава какъв да е размерът на помощта за хектар, отговарящ на условията за подпомагане.
   2.   Разходите на Съюза, направени в съответствие с член 1, не надвишават обща сума в размер на:

               а)

               9 120 000 ЕUR за Литва;

               б)

               3 460 000 EUR за Латвия;

               в)

               1 340 000 EUR за Естония;

               г)

               1 080 000 EUR за Финландия.

         3.   Съответните държави членки могат да предоставят допълнително подпомагане за отговарящите на условията за подпомагане хектари, посочени в член 1, параграф 2, в размер до максимум 100 % от сумата, определена в съответствие с параграф 1 от настоящия член.
   Съответните държави членки изплащат допълнителното подпомагане най-късно до 30 септември 2018 г.
   4.   Размерът на помощта, посочена в член 1, и, ако е приложимо, допълнителното подпомагане, посочено в параграф 3 от настоящия член, за всяка държава членка не надхвърлят сумата на директните плащания, изчислена чрез разделяне на националния пакет, определен в приложение II към Регламент (ЕС) № 1307/2013 на Европейския парламент и на Съвета (3) за календарната 2017 година за тази държава членка, на общия брой на хектарите, отговарящи на условията за подпомагане, декларирани през календарната 2017 година в съответната държава членка в съответствие с член 72, параграф 1, буква а) от Регламент (ЕС) № 1306/2013 на Европейския парламент и на Съвета (4).
   Член 3
   Помощта, посочена в член 1, се изплаща въз основа на заявление, подадено от земеделските стопани с хектари, отговарящи на условията за подпомагане, в съответствие с условията и сроковете, предвидени в националното право на съответната държава членка.
   Член 4
   Съответните държави членки вземат всички необходими мерки, включително извършването на задълбочени административни проверки и проверки на място в съответствие с членове 58 и 59 от Регламент (ЕС) № 1306/2013, за да гарантират спазването на условията, предвидени в настоящия регламент. По-специално, преди предоставяне на помощта държавите членки извършват:

               а)

               административни проверки на всички заявления за помощ, включително:

                           i)

                           дали заявителят отговаря на съответните условия;

                           ii)

                           броят на хектарите, отговарящи на условията за подпомагане, в съответствие с член 1, параграф 2, въз основа на проверки в стопанствата, историческите архиви и интегрираната система за администриране и контрол в съответствие с Регламент за изпълнение (ЕС) № 809/2014 на Комисията (5);

                           iii)

                           проверка дали отговарящите на условията заявители не са получили финансиране от други източници, както е посочено в член 1, параграф 1, буква б), за същите хектари;

               б)

               проверки на място в помещенията на заявителите.

         Проверките на място обхващат най-малко 5 % от общия размер на поисканата помощ.
   Член 5
   1.   Разходите във връзка с плащанията съгласно настоящия регламент са допустими за финансиране от Съюза само ако посочените плащания са били изплатени на бенефициерите най-късно до 30 септември 2018 г.
   2.   Член 5, параграф 2 от Делегиран регламент (ЕС) № 907/2014 не се прилага.
   Член 6
   1.   Не по-късно от 60 дни след влизането в сила на настоящия регламент съответните държави членки уведомяват Комисията за мерките, които ще бъдат взети в съответствие с член 4.
   2.   Не по-късно от 15 месеца след влизането в сила на настоящия регламент съответните държави членки изпращат на Комисията подробен доклад за прилагането на настоящия регламент, включително подробна информация по отношение на изпълнението на взетите мерки и извършените проверки в съответствие с член 4.
   3.   Съответните държави членки информират Комисията за уравняването на плащанията.
   Член 7
   Настоящият регламент влиза в сила на седмия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 23 януари 2018 година.

            За Комисията

            Председател

         Jean-Claude JUNCKER

      (1)  ОВ L 347, 20.12.2013 г., стр. 671.

      (2)  Делегиран регламент (ЕС) № 907/2014 на Комисията от 11 март 2014 г. за допълнение на Регламент (ЕС) № 1306/2013 на Европейския парламент и на Съвета във връзка с разплащателните агенции и други органи, финансовото управление, уравняването на сметки, обезпеченията и използването на еврото (ОВ L 255, 28.8.2014 г., стр. 18).

      (3)  Регламент (ЕС) № 1307/2013 на Европейския парламент и на Съвета от 17 декември 2013 г. за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета (ОВ L 347, 20.12.2013 г., стр. 608).

      (4)  Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (ОВ L 347, 20.12.2013 г., стр. 549).

      (5)  Регламент за изпълнение (ЕС) № 809/2014 на Комисията от 17 юли 2014 г. за определяне на правила за прилагането на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол, мерките за развитие на селските райони и кръстосаното съответствие (ОВ L 227, 31.7.2014 г., стр. 69).


title: Регламент за изпълнение (ЕС) 2018/483 на Комисията от 22 март 2018 година относно минималната продажна цена за обезмаслено мляко на прах за осемнадесетата частична покана за участие в търг в рамките на тръжната процедура, открита с Регламент за изпълнение (ЕС) 2016/2080

text:
               23.3.2018

               BG

               Официален вестник на Европейския съюз

               L 81/9

         РЕГЛАМЕНТ ЗА ИЗПЪЛНЕНИЕ (ЕС) 2018/483 НА КОМИСИЯТА
   от 22 март 2018 година
   относно минималната продажна цена за обезмаслено мляко на прах за осемнадесетата частична покана за участие в търг в рамките на тръжната процедура, открита с Регламент за изпълнение (ЕС) 2016/2080
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Регламент за изпълнение (ЕС) 2016/1240 на Комисията от 18 май 2016 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на публичната интервенция и помощта за частно складиране (2), и по-специално член 32 от него,
   като има предвид, че:

               (1)

               С Регламент за изпълнение (ЕС) 2016/2080 на Комисията (3) беше открита тръжна процедура за продажбата на обезмаслено мляко на прах.

               (2)

               Предвид офертите, получени за осемнадесетата частична покана за участие в търг, следва да се определи минимална продажна цена.

               (3)

               Мерките, предвидени в настоящия регламент, са в съответствие със становището на Комитета за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   За осемнадесетата частична покана за участие в търг за продажба на обезмаслено мляко на прах в рамките на тръжната процедура, открита с Регламент (ЕС) 2016/2080, по отношение на която срокът за представяне на офертите изтече на 20 март 2018 г., минималната продажна цена е 105,00 EUR/100 kg.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 22 март 2018 година.

            За Комисията,

            от името на председателя,

         Jerzy PLEWA

            Генерален директор

            Генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 206, 30.7.2016 г., стр. 71.

      (3)  Регламент за изпълнение (ЕС) 2016/2080 на Комисията от 25 ноември 2016 г. за откриване на тръжна процедура за продажба на обезмаслено мляко на прах (ОВ L 321, 29.11.2016 г., стр. 45).


title: Регламент за изпълнение (ЕС) 2018/562 на Комисията от 9 април 2018 година за изменение на Регламент за изпълнение (ЕС) № 1354/2011 за откриване на годишни тарифни квоти на Съюза за овце, кози, овче и козе месо

text:
                  12.4.2018

                  BG

                  Официален вестник на Европейския съюз

                  L 94/4

            РЕГЛАМЕНТ ЗА ИЗПЪЛНЕНИЕ (ЕС) 2018/562 НА КОМИСИЯТА
      от 9 април 2018 година
      за изменение на Регламент за изпълнение (ЕС) № 1354/2011 за откриване на годишни тарифни квоти на Съюза за овце, кози, овче и козе месо
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 187, букви а) и б) от него,
      като има предвид, че:

                  (1)

                  В Регламент за изпълнение (ЕС) № 1354/2011 на Комисията (2) се предвижда откриването на годишни тарифни квоти на Съюза за внос на овце, кози, овче и козе месо, включително с произход от Исландия.

                  (2)

                  В член 4 от Регламент за изпълнение (ЕС) № 1354/2011 се предвижда, че откритите с посочения регламент тарифни квоти се управляват в съответствие с членове 308а, 308б и 308в, параграф 1 от Регламент (ЕИО) № 2454/93 на Комисията (3). Регламент (ЕИО) № 2454/93 бе заменен с Регламент за изпълнение (ЕС) 2015/2447 на Комисията (4) и отменен с Регламент за изпълнение (ЕС) 2016/481 на Комисията (5), считано от 1 май 2016 г. Поради това позоваванията на Регламент (ЕИО) № 2454/93 следва да бъдат актуализирани.

                  (3)

                  Освен това в член 5, параграф 2, буква б) от Регламент за изпълнение (ЕС) № 1354/2011 при тарифни квоти, различни от онези, които са част от споразумение за преференциални тарифи, се предвижда доказателство за произход под формата на сертификат за произход в съответствие с член 47 от Регламент (ЕИО) № 2454/93. Изглежда вече не е необходим сертификат за произход, тъй като в съответствие с член 61 от Регламент (ЕС) № 952/2013 на Европейския парламент и на Съвета (6) митническите органи могат да изискат от декларатора да докаже произхода на стоките по начин, различен от официален сертификат за произход. Сертификатът за произход, издаден в съответствие с член 47 от Регламент (ЕИО) № 2454/93, съдържа обаче и информация, която все още е необходима, за да може продуктите да се разграничават за целите на изчисляването на еквивалент кланично тегло съгласно предвиденото в член 3 от Регламент за изпълнение (ЕС) № 1354/2011. Поради това следва да бъде въведено изискване за представяне на нов документ, съдържащ посочената информация.

                  (4)

                  На 23 март 2017 г. Европейският съюз и Исландия подписаха Споразумение под формата на размяна на писма за допълнителни търговски преференции за селскостопански продукти (наричано по-долу „Споразумението“). Подписването на Споразумението от името на Съюза беше разрешено с Решение (ЕС) 2016/2087 на Съвета (7), а неговото сключване — с Решение (ЕС) 2017/1913 на Съвета (8).

                  (5)

                  В съответствие с приложение V към Споразумението Съюзът трябва да добави общо 1 200 тона към сегашната безмитна квота за Исландия за овче и козе месо, които са класирани в митнически кодове 0204 и 0210, както и да открие нова годишна безмитна квота на Съюза за преработено овче месо, класирано в код по КН 1602 90, в размер на 300 тона. Допълнителното количество от 1 200 тона и новото количество от 300 тона следва да бъдат достигнати съгласно посоченото в таблицата в приложение V към Споразумението.

                  (6)

                  Количествата продукти, които трябва да бъдат внесени по линия на тарифните квоти, открити с Регламент за изпълнение (ЕС) № 1354/2011, се изразяват в еквивалент кланично тегло, изчислен посредством коефициентите в член 3 от посочения регламент. За новата квота за преработено овче месо следва да бъде установен коефициент за превръщане в еквивалент кланично тегло.

                  (7)

                  Поради това е необходимо Регламент за изпълнение (ЕС) № 1354/2011 да бъде съответно изменен.

                  (8)

                  В Споразумението се предвижда, че то влиза в сила на 1 май 2018 г. За 2018 г. допълнителните количества овче и козе месо и количествата по новата квота за преработено овче месо, които ще бъдат предоставени съгласно Споразумението, следва да се изчислят пропорционално, като се вземе предвид датата на влизането в сила на Споразумението.

                  (9)

                  С цел да се улесни безпроблемното изпълнение на новите разпоредби на Регламент за изпълнение (ЕС) № 1354/2011 всички мерки, установени в настоящия регламент, следва да започнат да се прилагат на една и съща дата, която следва да бъде датата на влизане в сила на Споразумението.

                  (10)

                  Мерките, предвидени в настоящия регламент, са в съответствие със становището на Комитета за общата организация на селскостопанските пазари,

            ПРИЕ НАСТОЯЩИЯ РЕГЛАМЕНТ:
      Член 1
      Регламент за изпълнение (ЕС) № 1354/2011 се изменя, както следва:

                  1)

                  В член 3, параграф 2 се добавя следната буква д):

                              „д)

                              за преработено овче месо: 1,00.“

                  2)

                  Член 4 се заменя със следното:
                  „Член 4
                  Чрез дерогация от дял II, букви А и Б от Регламент (ЕО) № 1439/95 тарифните квоти, посочени в настоящия регламент, се управляват в съответствие с членове 49—54 от Регламент за изпълнение (ЕС) 2015/2447 на Комисията (*1). Не се изискват лицензии за внос.

                     (*1)  Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (ОВ L 343, 29.12.2015 г., стр. 558).“"

                  3)

                  Вмъква се следният член 4а:
                  „Член 4а
                  1.   Произходът на продуктите, за които важи тарифна квота, различна от произтичащите от споразуменията за преференциални тарифи, се определя в съответствие с действащите в Съюза разпоредби.
                  2.   Произходът на продуктите, за които важи тарифна квота, която е част от споразумение за преференциални тарифи, се определя в съответствие с разпоредбите в съответното споразумение.“

                  4)

                  Член 5 се заменя със следното:
                  „Член 5
                  1.   За да може да се ползват от тарифните квоти, посочени в приложението, на митническите органи на Съюза се представя валидно доказателство за произход заедно с митническа декларация за допускане за свободно обращение на съответните продукти.
                  2.   При тарифна квота, която е част от споразумение за преференциални тарифи, посоченото в параграф 1 доказателство за произход е доказателството за произход, предвидено в съответното споразумение.
                  При тарифни квоти, различни от произтичащите от споразумения за преференциални тарифи, се прилага член 61 от Регламент (ЕС) № 952/2013 на Европейския парламент и на Съвета (*2).
                  При сливане на тарифни квоти с произход от една и съща трета държава, които попадат в обхвата на първа и втора алинея, на митническите органи на Съюза се представя доказателството за произход, посочено в съответното споразумение, заедно с митническата декларация за допускане за свободно обращение на съответните продукти.
                  3.   При тарифни квоти, различни от произтичащите от споразуменията за преференциални тарифи, на митническите органи на Съюза се представя митническата декларация за допускане за свободно обращение на съответните продукти заедно с документ, издаден от компетентния орган или агенция в третата държава на произход. В документа се посочва следното:

                              а)

                              име на изпращача;

                              б)

                              вид и код на продукта по КН;

                              в)

                              брой и вид на опаковките, маркировка и номерация;

                              г)

                              поредният номер или поредните номера на съответната тарифна квота,

                              д)

                              общото нетно тегло по категория коефициенти, предвидени в член 3, параграф 2 от настоящия регламент.

                     (*2)  Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (ОВ L 269, 10.10.2013 г., стр. 1).“"

                  5)

                  Приложението се заменя с текста на приложението към настоящия регламент.

            Член 2
      Настоящият регламент влиза в сила на третия ден след деня на публикуването му в Официален вестник на Европейския съюз.

      Той се прилага от 1 май 2018 г.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 9 април 2018 година.

               За Комисията

            Phil HOGAN

               Член на Комисията

         (1)  ОВ L 347, 20.12.2013 г., стр. 671.

         (2)  Регламент за изпълнение (ЕС) № 1354/2011 на Комисията от 20 декември 2011 г. за откриване на годишни тарифни квоти на Съюза за овце, кози, овче и козе месо (ОВ L 338, 21.12.2011 г., стр. 36).

         (3)  Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (ОВ L 253, 11.10.1993 г., стр. 1).

         (4)  Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (ОВ L 343, 29.12.2015 г., стр. 558).

         (5)  Регламент за изпълнение (ЕС) 2016/481 на Комисията от 1 април 2016 г. за отмяна на Регламент (ЕИО) № 2454/93 на Комисията за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (ОВ L 87, 2.4.2016 г., стр. 24).

         (6)  Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (ОВ L 269, 10.10.2013 г., стр. 1).

         (7)  Решение (ЕС) 2016/2087 на Съвета от 14 ноември 2016 г. за подписване, от името на Европейския съюз, на Споразумението под формата на размяна на писма между Европейския съюз и Исландия за допълнителни търговски преференции за селскостопански продукти (ОВ L 324, 30.11.2016 г., стр. 1).

         (8)  Решение (ЕС) 2017/1913 на Съвета от 9 октомври 2017 г. за сключване на Споразумението под формата на размяна на писма между Европейския съюз и Исландия за допълнителни търговски преференции за селскостопански продукти (ОВ L 274, 24.10.2017 г., стр. 57).

         ПРИЛОЖЕНИЕ
         „
               ПРИЛОЖЕНИЕ

                  ТАРИФНИ КВОТИ НА СЪЮЗА ЗА ОВЧЕ И КОЗЕ МЕСО (в тонове (t) еквивалент кланично тегло)

                           Кодове по КН

                           Адвалорно мито
                           %

                           Специално мито
                           EUR/100 kg

                           Пореден номер според принципа „пръв пристигнал — пръв обслужен“

                           Произход

                           Годишен обем в тонове еквивалент кланично тегло

                           Живи животни
                           (Коефициент = 0,47)

                           Обезкостено агнешко (1)

                           (коефициент = 1,67)

                           Обезкостено овнешко/овче месо (2)

                           (коефициент = 1,81)

                           Необезкостено и трупно месо
                           (коефициент = 1,00)

                           Преработено овче месо
                           (коефициент = 1,00)

                           0204

                           Нула

                           Нула

                           —

                           09.2101

                           09.2102

                           09.2011

                           —

                           Аржентина

                           23 000

                           —

                           09.2105

                           09.2106

                           09.2012

                           —

                           Австралия

                           19 186

                           —

                           09.2109

                           09.2110

                           09.2013

                           —

                           Нова Зеландия

                           228 254

                           —

                           09.2111

                           09.2112

                           09.2014

                           —

                           Уругвай

                           5 800

                           —

                           09.2115

                           09.2116

                           09.1922

                           —

                           Чили (3)

                           8 000

                           —

                           09.2121

                           09.2122

                           09.0781

                           —

                           Норвегия

                           300

                           —

                           09.2125

                           09.2126

                           09.0693

                           —

                           Гренландия

                           100

                           —

                           09.2129

                           09.2130

                           09.0690

                           —

                           Фарьорски острови

                           20

                           —

                           09.2131

                           09.2132

                           09.0227

                           —

                           Турция

                           200

                           —

                           09.2171

                           09.2175

                           09.2015

                           —

                           Други (4)

                           200

                           —

                           09.2178

                           09.2179

                           09.2016

                           —

                              Erga omnes
                               (5)

                           200

                           0204 ,
                           0210 99 21 ,
                           0210 99 29 ,
                           ex 0210 99 85

                           Нула

                           Нула

                           —

                           09.2119

                           09.2120

                           09.0790

                           —

                           Исландия

                           2018 година

                           2 117

                           2019 година

                           2 783

                           От 2020 г. нататък

                           3 050

                           0104 10 30
                           0104 10 80
                           0104 20 90

                           10 %

                           Нула

                           09.2181

                           —

                           —

                           09.2019

                           —

                              Erga omnes
                               (5)

                           92

                           ex 1602 90 10 ,
                           1602 90 91

                           Нула

                           Нула

                           —

                           —

                           —

                           —

                           09.2118

                           Исландия

                           От 1 май 2018 г.

                           67

                           2019 година

                           233

                           От 2020 г. нататък

                           300

                     “

            (1)  И ярешко месо.

            (2)  И козе месо, различно от ярешко.

            (3)  Тарифната квота за Чили се увеличава с 200 тона годишно.

            (4)  „Други“ се отнася до всички членове на СТО с изключение на Аржентина, Австралия, Нова Зеландия, Уругвай, Чили, Гренландия и Исландия.

            (5)  Erga omnes означава всички държави на произход, включително посочените в настоящата таблица.


title: Регламент за изпълнение (ЕС) 2018/999 на Съвета от 16 юли 2018 година за прилагане на Регламент (ЕС) 2016/1686 за налагане на допълнителни ограничителни мерки, насочени срещу ИДИЛ (Даиш) и Ал-Кайда и физически и юридически лица, образувания или органи, свързани с тях

text:
               16.7.2018

               BG

               Официален вестник на Европейския съюз

               LI 178/1

         РЕГЛАМЕНТ ЗА ИЗПЪЛНЕНИЕ (ЕС) 2018/999 НА СЪВЕТА
   от 16 юли 2018 година
   за прилагане на Регламент (ЕС) 2016/1686 за налагане на допълнителни ограничителни мерки, насочени срещу ИДИЛ (Даиш) и Ал-Кайда и физически и юридически лица, образувания или органи, свързани с тях
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕС) 2016/1686 на Съвета от 20 септември 2016 г. за налагане на допълнителни ограничителни мерки, насочени срещу ИДИЛ (Даиш) и Ал-Кайда и физически и юридически лица, образувания или органи, свързани с тях (1), и по-специално член 4, параграф 1 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 20 септември 2016 г. Съветът прие Регламент (ЕС) 2016/1686.

               (2)

               С оглед на продължаващата заплаха, която представляват ИДИЛ (Даиш) и Ал-Кайда и физическите и юридическите лица, образуванията и органите, свързани с тях, едно лице следва да бъде добавено към списъка на физически и юридически лица, образувания и органи в приложение I към Регламент (ЕС) 2016/1686.

               (3)

               Поради това приложение I към Регламент (ЕС) 2016/1686 следва да бъде съответно изменено,

         ПРИЕ НАСТОЯЩИЯ РЕГЛАМЕНТ:
   Член 1
   Приложение I към Регламент (ЕС) 2016/1686 се изменя, както е посочено в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 16 юли 2018 година.

            За Съвета

            Председател

         F. MOGHERINI

      (1)  ОВ L 255, 21.9.2016 г., стр. 1.

      ПРИЛОЖЕНИЕ
      В списъка в приложение I към Регламент (ЕС) 2016/1686 се добавя следното лице:

                     „2.

                     Rabah TAHARI (известен също като Abu Musab); дата на раждане: 28 август 1971 г.; място на раждане: Оран (Алжир); гражданство: алжирско.“


title: Регламент за изпълнение (ЕС) 2018/1064 на Комисията от 25 юли 2018 година за изменение на Регламент (ЕО) № 1484/95 по отношение на фиксирането на представителни цени в секторите на птичето месо и яйцата, както и за яйчния албумин

text:
                  30.7.2018

                  BG

                  Официален вестник на Европейския съюз

                  L 192/29

         РЕГЛАМЕНТ ЗА ИЗПЪЛНЕНИЕ (ЕС) 2018/1064 НА КОМИСИЯТА
         от 25 юли 2018 година
         за изменение на Регламент (ЕО) № 1484/95 по отношение на фиксирането на представителни цени в секторите на птичето месо и яйцата, както и за яйчния албумин
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 183, буква б) от него,
         като взе предвид Регламент (ЕС) № 510/2014 на Европейския парламент и на Съвета от 16 април 2014 г. за определяне на търговския режим, приложим за някои стоки, получени от преработката на селскостопански продукти и за отмяна на регламенти (ЕО) № 1216/2009 и (ЕО) № 614/2009 на Съвета (2), и по-специално член 5, параграф 6, буква а) от него,
         като има предвид, че:

                     (1)

                     С Регламент (ЕО) № 1484/95 на Комисията (3) се определят правилата за прилагане на системата на допълнителни вносни мита, заедно с представителните цени в секторите на птичето месо и яйцата, както и за яйчния албумин.

                     (2)

                     Редовната проверка на данните, на които се основава определянето на представителните цени за продуктите от секторите на птичето месо и яйцата, както и за яйчния албумин, показва, че се налага да бъдат променени представителните цени при внос на някои продукти, като се има предвид разликата в цените в зависимост от произхода.

                     (3)

                     Поради това Регламент (ЕО) № 1484/95 следва да бъде съответно изменен.

                     (4)

                     С оглед на необходимостта да се осигури възможно най-бързото прилагане на тази мярка след предоставянето на актуализираните данни, е целесъобразно настоящият регламент да влезе в сила в деня на публикуването му,

               ПРИЕ НАСТОЯЩИЯ РЕГЛАМЕНТ:

            Член 1
            Приложение I към Регламент (ЕО) № 1484/95 се заменя с текста в приложението към настоящия регламент.

            Член 2
            Настоящият регламент влиза в сила в деня на публикуването му в Официален вестник на Европейския съюз.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 25 юли 2018 година.

                  За Комисията,

                  от името на председателя,

               Jerzy PLEWA

                  Генерален директор

                  Генерална дирекция „Земеделие и развитие на селските райони“

            (1)  ОВ L 347, 20.12.2013 г., стр. 671.

            (2)  ОВ L 150, 20.5.2014 г., стр. 1.

            (3)  Регламент (ЕО) № 1484/95 на Комисията от 28 юни 1995 г. относно определяне на подробни правила за прилагане на системата на допълнителни вносни мита и относно фиксиране на представителни цени в секторите птиче месо и яйца и за яйчен албумин, и за отмяна на Регламент № 163/67/ЕИО (ОВ L 145, 29.6.1995 г., стр. 47).

            ПРИЛОЖЕНИЕ
            „

                     ПРИЛОЖЕНИЕ I

                                 Код по КН

                                 Описание на стоките

                                 Представителна цена
                                 (ЕUR/100 kg)

                                 Обезпечение по член 3
                                 (ЕUR/100 kg)

                                 Произход (1)

                                 0207 12 10

                                 Неразфасовани домашни птици от вида Gallus domesticus, представени като замразени „пилета 70 %“

                                 108,6

                                 0

                                 AR

                                 0207 12 90

                                 Неразфасовани домашни птици от вида Gallus domesticus, представени като замразени „пилета 65 %“

                                 139,4

                                 0

                                 AR

                                 225,0

                                 0

                                 BR

                                 0207 14 10

                                 Обезкостени замразени разфасовки от домашни птици от вида Gallus domesticus

                                 263,5

                                 11

                                 AR

                                 249,1

                                 15

                                 BR

                                 334,8

                                 0

                                 CL

                                 255,3

                                 13

                                 TH

                                 0207 27 10

                                 Обезкостени замразени разфасовки от пуйки

                                 305,0

                                 0

                                 BR

                                 321,9

                                 0

                                 CL

                                 0408 91 80

                                 Яйца без черупки, сушени

                                 242,1

                                 1

                                 AR

                                 1602 32 11

                                 Приготвени храни от домашни птици от вида Gallus domesticus без топлинна обработка

                                 237,5

                                 15

                                 BR

               “

               (1)  Номенклатура на държавите съгласно Регламент (ЕС) № 1106/2012 на Комисията от 27 ноември 2012 г. за прилагане на Регламент (ЕО) № 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите (ОВ L 328, 28.11.2012 г., стр. 7).


title: Регламент за изпълнение (ЕС) 2018/1066 на Комисията от 27 юли 2018 година за изменение на Регламент (ЕО) № 1210/2003 на Съвета относно определени специфични ограничения върху икономическите и финансовите отношения с Ирак

text:
                  30.7.2018

                  BG

                  Официален вестник на Европейския съюз

                  L 192/34

         РЕГЛАМЕНТ ЗА ИЗПЪЛНЕНИЕ (ЕС) 2018/1066 НА КОМИСИЯТА
         от 27 юли 2018 година
         за изменение на Регламент (ЕО) № 1210/2003 на Съвета относно определени специфични ограничения върху икономическите и финансовите отношения с Ирак
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1210/2003 на Съвета от 7 юли 2003 г. относно определени специфични ограничения върху икономическите и финансовите отношения с Ирак и за отмяна на Регламент (ЕО) № 2465/96 (1), и по-специално член 11, буква б) от него,
         като има предвид, че:

                     (1)

                     В приложение III към Регламент (ЕО) № 1210/2003 са изброени институциите, корпорациите и агенциите, физическите и юридическите лица, органите и образуванията от предишното правителство на Ирак, обхванати от предвиденото в същия регламент замразяване на финансови средства и икономически ресурси, които са се намирали извън Ирак към 22 май 2003 г.

                     (2)

                     На 23 юли 2018 г. Комитетът по санкциите към Съвета за сигурност на Организацията на обединените нации реши да заличи четири вписвания от списъка на лицата и образуванията, по отношение на които следва да се прилага замразяването на финансови средства и на икономически ресурси.

                     (3)

                     Поради това приложение III към Регламент (ЕО) № 1210/2003 следва да бъде съответно изменено,

               ПРИЕ НАСТОЯЩИЯ РЕГЛАМЕНТ:

            Член 1
            Приложение III към Регламент (ЕО) № 1210/2003 се изменя в съответствие с посоченото в приложението към настоящия регламент.

            Член 2
            Настоящият регламент влиза в сила в деня след деня на публикуването му в Официален вестник на Европейския съюз.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 27 юли 2018 година.

                  За Комисията,

                  от името на председателя,

                  Началник на Службата за инструментите в областта на външната политика

            (1)  ОВ L 169, 8.7.2003 г., стр. 6.

            ПРИЛОЖЕНИЕ
            В приложение III се заличават следните вписвания:

                        а)

                                       „71.

                                       IRAQI TOBACCO STATE ESTABLISHMENT (или IRAQI TOBACCO STATE ENTERPRISE). Адреси: (a) Karrada Al Sharkiya, Nadhimiya, P.O. Box 10026, Baghdad, Iraq; (б) P.O. Box 10026, Jumhuriya Street, Khallani Square, Baghdad, Iraq.“;

                        б)

                                       „87.

                                       MOSUL SUGAR STATE COMPANY (или MOSUL SUGAR STATE ENTERPRISE). Адрес: P.O. Box 42, Gizlany Street, Mosul, Iraq.“;

                        в)

                                       „132.

                                       STATE ENTERPRISE FOR DAIRY PRODUCTS. Адрес: P.O. Box 11183, Baghdad, Iraq.“;

                        г)

                                       „153.

                                       STATE ENTERPRISE FOR VEGETABLE OILS. Адрес: P.O. Box 2379, Muaskar Al Rashid Road, Baghdad, Iraq.“.